Skotte eindelik op wenpad in Sesnasies-reeks | Netwerk24
22 Februarie 2020 20:15
Stuart Hogg van Skotland seil oor die doellyn vir sy drie teen Italië in die spanne se Sesnasies-kragmeting.Foto: Getty Images
Die Skotte het Italië met 17-0 in Rome geklop met die Azzurri wat nou 23 wedstryde op 'n streep in dié reeks verloor het.
Dit was egter 'n wedstryd wat nie veel meer as die Skotse ondersteuners opgewonde sou hê nie.
Buiten Hogg se drie in die eerste helfte, die enigste punte in die eerste 40 minute, was daar nie veel om oor huis toe te skryf nie.
Hogg, wat sy span 'n goeie vertoning geskuld het nadat twee agtereenvolgende swak wedstryde in die laaste vesting sy span duur te staan gekom het, het uiteindelik vergoed.
Die heelagter is deur 'n groot gaping gesit nadat Blair Kinghorn vir Matteo Minozzi onder druk geplaas het met 'n goed geplaaste skop.
Minozzi het inderhaas van die bal ontslae probeer raak en met 'n swak skop die hande van Jamie Ritchie gevind in die middelveld.
Die flank het toe vir Hogg uitgegee met die kaptein wat doellyn toe genael het vir sy span se eerste punte.
Dit was ook die Skotte se eerste drie in die 2020 Sesnasies-reeks.
Chris Harris en Adam Hastings kon toe die spyker in die Italianers se doodskis slaan met twee drieë, maar die Skotte was nietemin weer skuldig daaraan dat hulle talle belowende geleenthede deur hul hande laat glip het.
Die eerste hiervan was na net agt minute se speeltyd, waar ondersteuners verskoon sou word as hulle begin wonder het of enige van die Skotse spelers nog witlyn-koors het.
Rondom die halfuur-kerf het Ali Price ook gedink sy naam tel onder die puntemakers toe hy deurgedraf het, maar die kykweer het egter gewys dat 'n vorentoe-aangee sy drie voorafgegaan het.
Skotland pak oor twee weke vir Frankryk by Murrayfield, met Italië wat hom reeds sal staal vir sy 24ste agtereenvolgende Sesnasies-nederlaag wanneer hy na Ierland opruk om die gasheer in die Aviva-stadion te pak.